Document ID: 32014R0991

KOMISJONI MÄÄRUS (EL) nr 991/2014,
19. september 2014,
millega muudetakse Euroopa Parlamendi ja nõukogu määruse (EÜ) nr 396/2005 III lisa seoses fosetüüli jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ (1) muutmise kohta, eriti selle artikli 14 lõike 1 punkti a ja artikli 16 lõike 1 punkti a,
ning arvestades järgmist:
(1)
Fosetüüli jääkide piirnormid on sätestatud määruse (EÜ) nr 396/2005 III lisa A osas.
(2)
Seire eesmärgil jääkide määratluse alla kuuluv fosetüül hõlmab lähteühendit fosetüüli ning lagunemisprodukte fosfoonhapet ja selle soolasid. Fosfoonhappe soolad on fosfonaadid.
(3)
Liikmesriigid ja ettevõtjad on esitanud komisjonile andmeid, mille kohaselt on fosfonaatide sisaldus teatavates toodetes või nende pinnal suurem kui määruses (EÜ) nr 396/2005 kõnealuste toodete suhtes sätestatud jääkide piirnorm 2 mg/kg, mis vastab määramispiirile.
(4)
Komisjon kogus 2014. aastal seireandmeid, et uurida fosfonaatide sisaldust toidus. Toidukäitlejate esitatud andmed osutasid, et fosfonaatide sisaldus muutus sõltuvalt tootest ja selle päritolust, kuid ületas sageli jääkide piirnormi, mille määramispiiriks on kehtestatud 2 mg/kg. Andmete täiendav analüüs näitas, et enamik nõuetele mittevastavatest proovidest sisaldas fosfoonhappe ja selle soolade jääke määramispiirist rohkem, kuid fosetüüli ja selle soolade jääke oli määramispiirist vähem.
(5)
Kuigi fosfonaate ei ole kantud Euroopa Parlamendi ja nõukogu määruse (EÜ) nr 2003/2003 (2) I lisasse kõnealuse määruse artikli 14 kohaselt, võivad liikmesriikide tasandil heakskiidetud väetised, eelkõige teatavad taime lehtedele kantavad väetised (leheväetised), neid aineid sisaldada. Võttes arvesse, et kuna nii liidus kui ka kolmandates riikides, kes on asjaomaste toodete suured liitu eksportijad, puuduvad asjakohased fosetüüli sisaldavate taimekaitsevahendite load, ning fosetüüli ja selle soolade jääkide vähest esinemist ning fosfonaatide kasutamist leheväetiste koostisosana, võib põhjendatult eeldada, et jäägid on fosfonaate sisaldavate leheväetiste kasutamise tulemus.
(6)
Komisjon palus Euroopa Toiduohutusametil (edaspidi „toiduohutusamet”) esitada arvamuse ohu kohta inimeste tervisele seoses fosfonaadi jääkidega teatavates toodetes või nende pinnal. Võttes arvesse asja pakilisust, koostas toiduohutusamet põhjendatud arvamuse asemel teatise, (3) osutades mitmele veel ebaselgele asjaolule. Toiduohutusamet edastas kõnealuse teatise komisjonile ja liikmesriikidele ning tegi selle üldsusele kättesaadavaks.
(7)
Toiduohutusamet järeldas oma teatises, et kavandatud jääkide ajutised piirnormid tagavad eeldatavasti tarbijate piisava kaitse. Eluaegse kokkupuute hinnang, mis hõlmas kõikide fosfonaadi jääke sisaldada võivate toiduainete tarbimist, näitas, et puudub lubatud päevase tarbitava koguse ületamise oht. Toiduohutusamet ei koostanud tarbija akuutse kokkupuute hinnangut, sest fosfonaadi puhul on ägeda mürgisuse oht väike. Toiduohutusamet märkis, et tema seisukohta mõjutas määratlematus, ja tegi ettepaneku muuta jäägi määratlust.
(8)
Selleks et vältida olulisi turuhäireid asjaomaste toodetega kauplemisel ja arvestades, et praeguste teaduslike andmete põhjal puudub oht tarbijatele, on asjakohane kehtestada ajutised jääkide piirnormid, mis põhinevad olemasolevatel fosetüüli käsitlevatel seireandmetel ja toiduohutusameti teatisel. Kõnealuseid jääkide ajutisi piirnorme tuleks kohaldada ainult seni, kuni jõustuvad meetmed, mille eesmärk on vältida fosfonaadi jääkide sisaldust asjaomastes põllukultuurides tulevasel kasvuperioodil.
(9)
Toiduohutusameti teatist ja asjaomaseid tegureid arvesse võttes on jääkide piirnormi muudatus kooskõlas määruse (EÜ) nr 396/2005 artikli 14 lõikega 2.
(10)
Määrust (EÜ) nr 396/2005 tuleks seepärast vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 III lisa asendatakse käesoleva määruse lisaga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. september 2014

Labels: 1
17
0
3
6